過舒臨海故宅
作者：謝翱
朝代：宋

paragraphs: 破壁濕海蘚，水退日氣蒸。
云是舒公宅，其孫艾且仁。
昔公初作尉，視事即斬人。
上書稱臣亶，待罪滄海濱。
天子有詔至，汝亶可治民。
爾時荆文公，上方邑之鄞。
聞此輒異之，久會公秉鈞。
謂此非狂狷，引用至中丞。
立朝思蹇諤，庶以報君親。
蘇公下詔獄，讒者用事新。
於此與有力，豈爲重其身。
晴風吹海雨，山川尚橫陳。
俛仰勿太息，徒爲驚爾鄰。